Woolworths waarsku oor slenterSó lyk die boodskap. Die foonslenter behels ŉ SMS-boodskap wat beweer jy kan ŉ koopbewys van R6 500 by Woolworths wen deur op die skakel in die boodskap te klik en aan ŉ peiling deel te neem. Volgens Woolworths word sosiale media en WhatsApp ook gebruik. “Ons regsverteenwoordigers is in kontak met bit.ly [die boodskap word met die skakel versprei] en ons het die skakel by die groot webbedieners, sosiale media-netwerke en WhatsApp en BBM aangemeld,” het Woolworths gesê. Talle mense het intussen ook op sosiale media hul misnoeë uitgespreek. Volgens een gebruiker word mens outomaties aan ŉ selfoondiens wat R7 per dag kos, ingeteken as mens die skakel volg. Ander gebruikers het gesê die slenter word ook tans onder die naam van ander maatskappye soos Shoprite en McDonald’s uitgestuur. “Die koopbewys-slenter is niks nuut nie. Die handelsmerk wat geteiken word verander dikwels. Die idee is om ŉ kliënt se besonderhede te kry en hul teen ŉ fooi op verskeie ‘selfoondienste’ in te teken. Dit is nie ŉ virus nie. Ons het die peiling egter by verskeie webbedieners, soekenjins en sosiale media-netwerke as kwaadwillige sagteware [malware] aangemeld,” het Woolworths gesê.